ปลัดกระทรวงแรงงาน เผยปรับขึ้นค่าจ้างขั้นต่ำ เตรียมเสนอเข้าที่ประชุม ครม. เพื่อให้มีผลบังคับใช้ทัน 1 ตุลาคม 2565
นายบุญชอบ สุทธมนัสวงษ์ ปลัดกระทรวงแรงงาน ในฐานะประธานคณะกรรมการค่าจ้าง (บอร์ดค่าจ้าง) ชุดที่ 21 เปิดเผยถึงความคืบหน้าการปรับค่าจ้างขั้นต่ำปี 2565 ตามมติคณะกรรมการค่าจ้าง ว่า กระทรวงแรงงาน จะเสนอการปรับค่าจ้างขั้นต่ำให้ที่ประชุมคณะรัฐมนตรี (ครม.) พิจารณาภายในเดือนกันยายนนี้ เพื่อรับทราบและประกาศลงราชกิจจานุเบกษาให้มีผลบังคับใช้ตั้งแต่วันที่ 1 ตุลาคม 2565 เป็นต้นไป ส่วนมาตรการเพื่อลดผลกระทบจากการปรับอัตราค่าจ้างขั้นต่ำในส่วนค่าใช้จ่ายของผู้ประกอบการจะมีการเสนอเข้าที่ประชุม ครม. เพื่อพิจารณาด้วยเช่นกัน อาทิ มาตรการทางภาษี มาตรการพลังงานทดแทน มาตรการปรับลดเงินสมทบประกันสังคม และมาตรการควบคุมราคาสินค้า เพื่อที่ประชุม ครม. พิจารณามอบหมายให้กระทรวงที่เกี่ยวข้องนำไปพิจารณาต่อ สำหรับการพิจารณาค่าจ้างขั้นต่ำในปี 2565 มีอัตราค่าเฉลี่ยอยู่ที่ 337 บาท คิดเป็นร้อยละ 5.02 โดยที่ประชุมได้พิจารณากำหนดบนพื้นฐานของความเสมอภาค เพื่อให้นายจ้างสามารถประกอบธุรกิจอยู่ได้ ลูกจ้างสามารถดำรงชีวิตอยู่ได้อย่างเป็นสุข และเพื่อเพิ่มกำลังซื้อภายในประเทศ ซึ่งที่ผ่านมาเป็นระยะเวลา 2 ปีที่ไม่ได้ปรับค่าจ้าง เพราะอยู่ในช่วงสถานการณ์แก้ปัญหา การเยียวยาการแพร่ระบาดของโรคโควิด-19 ซึ่งรัฐบาลได้อุดหนุนและเยียวยาประคับประครองการจ้างงานสำหรับมติคณะกรรมการค่าจ้าง 3 ฝ่ายหรือไตรภาคี ประกอบด้วย ผู้แทนฝ่ายนายจ้าง ผู้แทนฝ่ายลูกจ้าง และผู้แทนฝ่ายรัฐบาล สรุปผลร่วมกันปรับค่าจ้างขั้นต่ำปี 2565 แบ่งเป็น 9 อัตรา โดยจังหวัดชลบุรี ระยอง ภูเก็ต ปรับขึ้นสูงสุด 354 บาท ปรับต่ำสุดอยู่ที่จังหวัดยะลา ปัตตานี นราธิวาส น่าน และอุดรธานี ปรับขึ้นอยู่ที่ 328 บาท ส่วนกรุงเทพมหานครและปริมณฑล ปรับขึ้นอยู่ที่ 353 บาท